Kraamverlof vir mans - Jy en die RegJy en die Reg
Tuis › Artikels › Arbeidsreg › Kraamverlof vir mans
Kraamverlof vir mans
Vrydag | 08 Maart | 2019
Wat is die huidige wetsbepalings wat geld ten opsigte van kraamverlof vir mans?
Ingevolge artikel 27 van die Wet op Basiese Diensvoorwaardes kan ʼn man tans drie dae gesinsverantwoordelikheidsverlof by die geboorte van sy kind neem. Huidige wetgewing maak nie voorsiening vir vaderskapverlof nie, maar ʼn pa is wel daarop geregtig om betaalde gesinsverantwoordelikheidsverlof ná die geboorte van ʼn kind te gebruik – mits hy al langer as vier maande en minstens vier dae per week by die werkgewer werk.
Indien ʼn vader reeds van sy drie dae gebruik gemaak het by die geboorte van sy kind, sal hy geen gesinsverantwoordelikheidsverlof hê sou die pasgebore baba byvoorbeeld siek word nie. Voorts het die vader geen verdere verlof vir die doeleindes van gesinsverantwoordelikheid nie.
In November 2017 het die Nasionale Vergadering die Wysigingswetsontwerp op Arbeidswette aanvaar en dit hou veranderinge/voordele in vir pa’s en aanneemouers wanneer dit kom by kraamverlof. Hierdie wysigingswetsontwerp maak voorsiening vir onbetaalde vaderskapkraamverlof van tien weeksdae vir mans.
Hierdie wet sal net geld vir mans wat as die pa van die pasgeborene geregistreer is, aanneemouers en surrogaatouers. Dit wil voorkom asof die Wysigingswet vanjaar nog in werking sal tree. Die Wysigingswet is reeds gepromulgeer, maar moet nog bekragtig word. Dit beteken die president het reeds die Wet goedgekeur, maar nog nie ‘n datum voorsien wanneer die Wet inwerking gaan tree nie. In gevalle waar die werkgewer onbetaalde verlof toestaan, sal die werknemer daarop geregtig wees om ‘n gedeelte van sy daaglikse salaris vanaf die werkloosheidsversekeringsfonds (WVF) te eis.
Dit blyk dat daar ʼn groot tekortkoming in ons reg is wanneer dit kom by vaderskapverlof en die behoefte daaraan. Wanneer die Wysigingswetsontwerp van krag word, sal streng regulering ingestel moet word om te voorkom dat hierdie voordeel misbruik word, want die misbruik daarvan sal ʼn negatiewe uitwerking op die ekonomie tot gevolg kan hê.
Outeur: Hannes de Kock